आगोन दाननि सेथि मंगलवार बारायखौ दुलाराय बाथौ धोरोम सिबियारिफोरा गोथार सान हिसाबै फालिनायखौ नुनो मोनो । थिक बे बायदिनो नाग्रिजुलि ओनसोलनि बाथौ धोरोम सिबियारिफोरा गुबुन गुबुन गामियाव गोथार मंगलबारनि बाथौ फोरबो फालिदों । बाथौ धोरोमारि बर’फोरा मागो दाननि नैथि मंगलबार बारायखौबो बाथौ सान महरै फालियो जायो । बेनि अनगायैबो गोबां गामियारि बाथौ सिबियारिफोरा आगोन दानाव जानायजों लोगोसेनो बाथौ सिबिनायखौ नुनो मोनो। बिदिनो नाग्रिजुलि ओनसोलनि 2 नं खातरबारि, खातरबारि, पिप्लानि, गयबारि, गामिफोराव बाथौ फोरबो फालिनायखौ नुनो मोन्दों। खातरबारि गामियाव समबारनिफ्रायनो जागायनानै धोरोम बिथिंआव गोसो बोनो हानायनि थाखाय माखासे गेलेमु आइदा लानानै जुरियो। आरज गाबनायजों लोगोसे बाथौ धोरोमनि सावराय मेल लानानै बाथौ धोरोमखौ फुवारनाय-फेहेरनाय आरो फोगोमनायजों लोगोसे बिखौ आब्रुथियै फालिलांनायनि सोमोन्दै गुवारै सावरायलायो । बिदिनो 2 नं खातरबारि गामियावबो साननैनि हाबाफारि लानानै गाजा गोमजायै खुंफुङो। बे फोरबोआवनो आरजनि गेजेरजों बोसोन होनाय हाबाफारियाव दुलाराय बाथौ गौथुमनि गाहाइ नेहाथारि गनेस दैमारि बिथांआ बोसोनगिरि महरै बाहागो लायो। बिथांआ बोसोननि गेजेरजों बाथौ दोहोरोमखौ फुवारनाय आरो फेहेरनायाव मा बादि बाहागो लानांगौ बिनि सोमोन्दै गुवारै फोरमायनानै होयो। बिदिनो 2 नं खातरबारि गामिनि खुंगा 30थि बाथौ फोरबोआव मोनाबिलियाव आरजनि गेजेरजों बोसोन होनाय हाबाफारियाव बिटिआरनि मावफुंगिरि सोद्रोमा रनेन्द्र नार्जारिआ बोसोनगिरि महरै बाहागो लायो आरो बाथौ धोरोमजों लोब्ला लाखिनानै बोसोन होनायनि‌ गेजेरजों धोरोमखौ मोजाङै सिबिलांनो थाखाय खावलायो।